Doložka
finančných, ekonomických, environmentálnych vplyvov,
vplyvov na zamestnanosť a podnikateľské prostredie

I.	Vyčíslenie odhadu dopadov na verejné financie

Posilnenie činnosti SARIO nepredstavuje dodatočné zaťaženie štátneho rozpočtu a zmeny sa uskutočnia v rámci pridelených resp. plánovaných finančných prostriedkov na organizáciu SARIO. Dodatočné zdroje na rozšírenie činnosti najmä v oblasti podpory obchodu je riešené prostredníctvom mimorozpočtových finančných zdrojov – zo Švajčiarskeho finančného mechanizmu (blokový grant na podporu exportu), ktoré získa slovenská strana po podpise Memoranda medzi vládou SR a Švajčiarskej konfederácie v novembri 2007. Určitá menšia časť finančných prostriedkov sa perspektívne plánuje získať spoplatnením vybraných služieb novovzniknutých organizácií.

Výdavky zo štátneho rozpočtu súvisiace s fungovaním SARIO po jej reorganizácii budú vykryté v rámci schválených limitov výdavkov kapitoly MH SR na SARIO. Ide o program 07K „Rozvoj priemyslu a podpora podnikania“, v rámci neho podprogram 07K 04 „Rozvoj zahraničnej spolupráce, obchodu a investícií“ a jeho projekt „Administrácia SARIO“. Prehľad príspevkov zo štátneho rozpočtu na SARIO v r.2008-2010, rozdelených na bežné a kapitálové výdavky, uvádza nasledovná tabuľka: 

Rok | š.p.o. SARIO (v SKK)
| Bežné výdavky | Kapitálové výdavky
2008 | 73 000 000 | 5 000 000
2009 | 80 000 000 | 5 000 000
2010 | 80 000 000 | 5 000 000
 
Čo sa týka vytvárania vlastných zdrojov z poplatkov za poskytované vybrané špecializované služby firmám, ide o perspektívny cieľ po tom, keď si SARIO skvalitnením a rozšírením služieb získa viac zákazníkov z radov najmä malých a stredných firiem. Základné služby (základné marketingové informácie) pritom  budú poskytované vždy zdarma, len špecializované služby, „šité na mieru“ pre danú slovenskú firmu budú platené. Ide napr. o preverenie bonity zahraničnej firmy - potenciálneho budúceho obchodného partnera, realizácia prezentácie slovenskej firmy v zahraničí, spracovanie marketingovej štúdie, sektorovej štúdie, exportné vzdelávanie, organizovanie workshopov a pod. Všetko sú to služby, ktorých cena sa môže stanoviť len individuálne podľa dostupnosti informácie, teritória, v nadväznosti na náklady prezentácie, náklady na seminárnu miestnosť a pod.

Zdrojové posilnenie EXIMBANKY SR prostredníctvom zvýšenia jej základného imania zo štátnych finančných aktív, ktoré by sa malo realizovať v roku 2009, bude predstavovať finančnú operáciu, ktorá nebude mať vplyv na schodok rozpočtu verejnej správy. V prípade vyrovnávania úrokových rozdielov zo štátneho rozpočtu sa očakáva vplyv na rozpočet verejnej správy najskôr v roku 2009 a neskôr, a to v objeme cca 30 mil. ročne. Výdavky na vyrovnávanie úrokových rozdielov budú kryté v rámci schválených výdavkov kapitoly MF SR na príslušný rok.

Rovnako zdrojové posilnenie SZRB prostredníctvom zvýšenia jej základného imania emisiou nových akcií banky a ich splatením z prostriedkov štátnych finančných aktív (v roku 2007 o 1,2 mld. Sk a v roku 2011 o 1,0 mld. Sk) bude predstavovať finančnú operáciu, ktorá nebude mať vplyv na schodok rozpočtu verejnej správy.	  

II.	Odhad dopadov na obyvateľov, hospodárenie podnikateľskej sféry a iných právnických osôb

Predkladaný materiál predpokladá pozitívny vplyv na rozvoj podnikateľských aktivít a akceleráciu exportu tovarov a služieb, ktoré prispievajú k ekonomickému rastu SR a tým aj pozitívne ovplyvňujú životnú úroveň obyvateľstva.

III.	Vyčíslenie odhadu dopadov na životné prostredie

Problematika v predloženom materiáli nemá vplyv na životné prostredie.

IV.	Odhad dopadov na zamestnanosť

Očakáva sa pozitívny vplyv na zvýšenie zamestnanosti v SR, nárast miezd zamestnancov vplyvom rastu HDP vyvolaného zvýšením exportu slovenských výrobkov a služieb a prílevom zahraničných investícií.

V.	Analýza vplyvov na podnikateľské prostredie

Predkladaný materiál má pozitívny vplyv na podnikateľské prostredie, rast konkurenčnej schopnosti firiem a rast obratu zahraničného obchodu SR.